Wat verklap jou mond? - WelstandWelstand
Tuis / Advies / Wat verklap jou mond?
Wat verklap jou mond?
'n Gesonde mond en 'n gesonde liggaam gaan hand aan hand. Die mond is die venster tot die res van die liggaam, en voorsien seine van algemene gesondheidsprobleme. Bakterieë in die mond, wat van die mees komplekse is wat bestaan, kan infeksie in ander dele van die liggaam veroorsaak wanneer hulle die bloedstroom binnekom. Bakterieë koloniseer tandoppervlakke en weens die gladde oppervlak wat nie afskilfer nie, maak dit die ontwikkeling van aanhoudende bakteriese kolonisering en baie komplekse ekosisteme moontlik.
Verskeie epidemiologiese studies het bevind dat orale infeksies gekoppel kan word aan verskillende sistemiese toestande soos diabetes mellitus, pulmonêre infeksies, kardiovaskulêre siektes, vroeggebore laegewigbabas, erektiele disfunksie en selfs Alzheimer se siekte.
Orale gesondheid voorsien dokters van waarskuwingstekens vir 'n reeks siektes en toestande. Siekte van die tandvleis (periodontitis) in 'n ligte of gevorderde stadium, byvoorbeeld, mag aandui dat jy 'n hoë risiko vir hartsiekte loop. So lank terug as 1891 is 'n skakel tussen orale gesondheid en kardiovaskulêre siekte voorgestel en aangesien hartsiektes die heersende oorsaak van sterftes in Westerse lande is, word baie navorsing aan hierdie veld gewy. Meer onlangse navorsing deur die Amerikaanse Hartvereniging verbind orale bakterieë met arteriosklerose (verharding van die are) en beroertes. Die verspreiding van bakterieë vanaf die mond deur die liggaam via die bloedstroom tot in die hart veroorsaak inflammasie wat die binneste voering van die hart affekteer. Periodentale intervensies lei tot 'n reduksie in sistemiese inflammasie en disfunksie van die hart en bloedvate, maar daar is geen beslissende bewys dat hulle arteriosklerose (verdikking en verharding van die are) en verwante vaskulêre siekte voorkom of die uitkoms wysig nie.
Periodontale siekte blyk bloeddruk te verhoog en meng in met behandeling vir hipertensie, wat tot vaskulêre siekte lei. Dit is bevind dat pasiënte met erge periodontitis sistoliese drukking gehad het wat gemiddeld 3mmHg hoër was as dié van pasiënte met goeie orale gesondheid. Waar mense hipertensie onbehandeld gelaat het, het die sistoliese druk verhoog tot 7mmHg.
Bewyse dui aan dat periodentale veranderings die eerste kliniese manifestering van diabetes is. Periodentale siekte kom meer en erger voor in mense met diabetes mellitus. Dit blyk dat diabetes periodontitis bevorder deur 'n verhoogde inflammatoriese respons op die bakterieë in die mond, wat op sy beurt insulienweerstandigheid kan veroorsaak.
Mense met siektes van die tandvleis sal meer geneig wees om onbeheerde bloedsuiker te hê as diegene wat nie daaraan ly nie. Hoë glukosevlakke in mondvloeistowwe maak diabetes moeiliker om te beheer, help kieme om te groei en dek die tafel vir siektes van die tandvleis. Onstabiele glukosevlakke verhoog die risiko om ernstige siektes van die tandvleis te ontwikkel en tande te verloor.
Onlangse navorsing oor erektiele disfunksie stel dit dat hierdie toestand patologiese meganismes deel met siektes van die tandvleis en kardiovaskulêre siektes. In 'n landwye bevolkinggebaseerde data-opname in Taiwan, is bevind dat pasiënte tussen die ouderdomme 33 en 59 met ED meer waarskynlik met vorige chroniese periondentale siekte gediagnoseer is as die kontrolegroep.
Uit ander navorsing uitgevoer deur die Universiteit van Illinois in Chicago, wil dit blyk dat langtermyn periodentale siekte-bakterieë inflammasie en degenerasie van breinneurons in muise veroorsaak, soortgelyk aan die effekte van Alzheimer se siekte in die mens. Periodentale siekte mag 'n aanduiding van Alzheimer se siekte wees.
Hoe ontwikkel periodentale siekte?
Periodontitis is 'n infeksie van die tandvleis. Plaak bou op en verhard onder die tandvleis. Die tandvleis trek dan weg van die tande af en vorm sakkies infeksie. Hierdie infeksie lei tot die verlies van die been wat die tande in hulle holtes vashou.
Hoe om siekte van die tandvleis te voorkom:
Borsel en vlos daagliks.
Gebruik 'n mondspoelmiddel om bakterieë te beheer en plaak te versag.
Besoek jou tandarts gereeld vir opvolg-ondersoeke.
Laat jou tande gereeld skoonmaak om van die harde plaak ontslae te raak.
Moenie tandeborsels deel nie.
Daar is geen bewys dat die voorkoming van tandvleissiekte definitief ander siektes sal voorkom nie, maar dit is steeds belangrik om die skakel tussen orale gesondheid en algehele fisieke gesondheid te erken. En moenie die positiewe uitwerking van 'n gesonde glimlag op jou eiewaarde onderskat nie.